Sport Luxe
Autumn/Winter 2011-2012 : Paris-Milan-New York
ลุกส์สปอร์ตยังคงเป็นยูนิฟอร์มที่ขึ้นชาร์ตเทรนด์ฮิตของหนุ่มๆ ในฤดูกาลนี้ ทว่าเพิ่มระดับความเรียบง่ายและทะมัดทะแมงให้ดูมีวอลลุ่มมากขึ้นเพื่อรับมือกับสภาพอากาศอันเย็นยะเยือก งานดีไซน์แบบสปอร์ตจึงมีให้เลือกมากมาย ทั้งแบบสปอร์ตแท้และสปอร์ตแฟชั่น
ด้วยค่าที่แฟชั่นแนวสปอร์ตแต่งง่ายและใครๆ ล้วนยอมรับยามสวมใส่ ยังผลให้หนุ่มๆ พร้อมอัพเดทรูปแบบสปอร์ตให้เข้ายุคสมัยตลอดเวลา โดยคีย์ลุกส์สำหรับหน้าหนาวคงหนีไม่พ้นแจ๊กเก็ตบุนวมสำหรับไปเล่นกีฬา เทรนช์โค้ตผ้าร่มไว้ใส่โต้ลมหนาว และสเวตเตอร์ผ้านิตสไตล์สคูลบอย
นักออกแบบจึงสนองความเท่แนวนี้ด้วยดีไซน์หลากหลาย หล่อสปอร์ตสไตล์หนุ่มชาวกรุงในแบบ Bottega Veneta ที่มาในลุกส์สุดสมาร์ตพร้อมมัดใจสาวด้วยเทรนช์โค้ตผ้าร่มมีฮู้ดสีดำ เลเยอริ่งบนคาร์ดิแกนและเสื้อเชิ้ตโทนเขียว จับคู่กับกางเกงแนวสปอร์ตและรองเท้าบู๊ตเฉดดำ
แตกต่างอย่างสิ้นเชิงกับหนุ่มสปอร์ตผิวหมึกพันธุ์แร็พจากห้องเสื้อ Givenchy ที่มาในมาดแฟชั่นสปอร์ตจากการผสมผสานระหว่างนักสเก็ตบอร์ดและแร็พเปอร์ ด้วยแจ๊กเก็ตบุนวมดีไซน์สปอร์ต เน้นลูกเล่นสายสะพายและฮู้ดประดับเฟอร์ ทับบนแจ๊กเก็ตหนังตัวยาวและเสื้อเชิ้ตหนัง จับคู่กับกางเกงขาสั้นและเลกกิ้งผ้ายืดโทนดำแบบโททัลลุกส์
ขณะที่ห้องเสื้อ Maison Martine Margiela ฉีกสไตล์จากผลงานที่ผ่านมาอย่างเห็นได้ชัด ซีซั่นนี้มาเจียลาพาหนุ่มๆ ไปทัวร์ขั้วโลกเหนือด้วยเสื้อผ้าอันหนักหน่วง เริ่มตั้งแต่ซูเปอร์โอเวอร์โค้ตเสริมนวมเน้นลูกเล่นการทำแพตช์เวิร์กเสริมเฟอร์ตรงฮู้ด เสื้อโอเวอร์พูลผ้านิตเน้นขนาดของคอเสื้อ กางเกงวอร์มตัวหลวม และรองเท้าบู๊ตยาว
เชื่อว่าบางลุกส์ต้องถูกใจหนุ่มๆ และสามารถหยิบไปประยุกต์เสริมแมนแต่งสปอร์ตมัดใจสาวได้
Winter Sport
อีกเทรนด์แฟชั่นต้อนรับลมหนาวคือเสื้อผ้าและแอคเซสซอรี่สไตล์สปอร์ต ที่นำสีต่างๆ สำหรับหน้าหนาว อาทิ ดำ เทา หรือน้ำเงิน มาผสมผสานตามแนวคิดการปะทุของแบบสีผ่านการเพ้นต์และพิมพ์ลายเป็นชิ้นงานโดดเด่น
Shopping Guide
หาซื้อได้ที่
- Project 1.1 by Greyhound ชั้น 2 สยามพารากอน
- Adidas ชั้น 1 โซนเอเทรี่ยม สยามเซ็นเตอร์ โทร. 02-658-1733
- Puma และ Rip Curl@Sports Mall ชั้น 2 สยามพารากอน
- Sitting Editor
- : อนณ พวงทับทิม
- เรื่อง/สไตล์
- : ณธีพัฒน์ มาตนุมัติธีรโชติ
บทความจาก
นิตยสาร VOLUME เล่มที่ 155: EXTREME
ปักษ์แรก ตุลาคม 2554